 NA SAMMY WAWERU KATIBU Mkuu wa muungano wa kutetea wafanyakazi nchini (Cotu), Francis Atwoli amemshauri Rais William Ruto kuunda mikahawa ya kifahari katika kilele cha Mlima Kenya, akisema hatua hiyo itachangia kuvutia watalii. Kulingana na Bw Atwoli, Kenya ina raslimali nyingi ambazo zinahitaji ubunifu pekee kuteka hela. Huku mbuga za wanyama na fuo za Pwani na bahari zikiwa ndizo kiteka watalii nchini, Atwoli amesema milima tajika inaweza kutumika kama kuvutia watalii. “Mheshimiwa Rais, Kenya ina raslimali nyingi sana ambazo zikitathminiwa zinaweza kuwa kitega uchumi kikuu. Mfano, ni Mt Kenya; Jenga mikahawa ya kifahari katika kilele cha mlima huo,” Bw Atwoli alishauri. Katibu Mkuu huyo wa Cotu alitoa ushauri huo mnamo Jumapili, Agosti 27, 20223 akizungumza katika Kaunti ya Bungoma katika ibada ya misa iliyohudhuriwa na Dkt Ruto. RaisRuto alikuwa ameandamana na naibu wake Bw Rigathi Gachagua, Mkuu wa Mawaziri, Musalia Mudavadi, Spika wa Bunge la Kitaifa, Moses Wetangula, Mawaziri, miongoni mwa viongozi wengine wakuu serikalini na wanasiasa kutoka eneo la Magharibi. Rais yuko katika ziara yake ya siku tano Magharibi mwa Kenya, iliyoanza mnamo Jumamosi, Agosti 26. Aidha, kiongozi wa nchi anatarajiwa kuzindua miradi mbalimbali ya maendeleo eneo hilo. Bw Atwoli katika ushauri wake, alisema baadhi ya mataifa aliyozuru ulimwenguni na ambayo ni vivutio vikuu vya utalii yameshirikisha ubunifu katika raslimali zake. Mfano, alitaja matumizi ya magari ya nguvu za umeme kutengenezewa barabara zinazotua kwenye kilele cha mlima. “Ukishaunda mikahawa ya kifahari milimani, tumia magari ya nguvu za umeme uyatengenezee barabara maalum uone jinsi Kenya itaingiza mabilioni ya pesa,” Atwoli alielezea. Bw Atwoli katika uchaguzi mkuu wa Agosti 2022, alikuwa anaunga mkono kinara wa Azimio la Umoja, Raila Odinga kuingia Ikulu, akiwa pamoja na Rais mstaafu Uhuru Kenyatta. Baada ya Dkt Ruto na naibu wake, Bw Rigathi Gachagua kuapishwa na kuanza kuhudumu alibadilisha kauli na kuunga mkono serikali ya Kenya Kwanza. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  